b'\n_START_ARTICLE_\nSuomen Yhdyspankki\n_START_SECTION_\nV\xc4\x93sture\n_START_PARAGRAPH_\nBanka dibin\xc4\x81ta 1862. gad\xc4\x81, un t\xc4\x81 bija pirm\xc4\x81 Somijas komercbanka. M\xc4\x93r\xc4\xb7is bija izveidot lielu banku, kas kalpotu tirdzniec\xc4\xabbas un r\xc5\xabpniec\xc4\xabbas vajadz\xc4\xabb\xc4\x81m. S\xc4\x81kotn\xc4\x93ji banku bija pl\xc4\x81nots nosaukt par "Somijas lauksaimniec\xc4\xabbas banku", lai apkalpotu lauksaimniec\xc4\xabbas un r\xc5\xabpniec\xc4\xabbas sektoru. Pl\xc4\x81ni main\xc4\xabj\xc4\x81s, kad 1860. gad\xc4\x81 izveidoj\xc4\x81s Somijas hipot\xc4\x93ku savien\xc4\xabba, kas s\xc4\x81ka apkalpot lauksaimniec\xc4\xabbas sektoru. T\xc4\x81dej\xc4\x81di banku nosauca par "Somijas savienoto banku" (zviedru: Finska f\xc3\xb6reningsbanken, somu: Suomen Yhdyspankki). Bankas dibin\xc4\x81t\xc4\x81ji bija svekomani, un t\xc4\x81s pirmais vad\xc4\xabt\xc4\x81js l\xc4\xabdz 1865. gadam bija Henrik Borgstr\xc3\xb6m. No 1867. l\xc4\xabdz 1872. gadam bankas direktors bija Leo M\xc4\x93\xc5\xa1elins._NEWLINE_P\xc4\x93c Somijas neatkar\xc4\xabbas ieg\xc5\xab\xc5\xa1anas 1919. gad\xc4\x81 bankai pievienota Pohjoismaiden Osakepankki (dibin\xc4\x81ta 1872. gad\xc4\x81; t\xc4\x81s pamat\xc4\x81 bija V\xc4\x81cijas kapit\xc4\x81ls ar m\xc4\x93r\xc4\xb7i apg\xc5\xabt Krievijas tirgu, bet kara laik\xc4\x81 v\xc4\x81cu kapit\xc4\x81ls aizpl\xc5\xabda) un p\xc4\x81rd\xc4\x93v\xc4\x93ta par Pohjoismaiden Yhdyspankki (zviedru: Nordiska F\xc3\xb6reningsbanken)._NEWLINE_1975. gad\xc4\x81 bankas nosaukums tika angliskots uz Union Bank of Finland. 1986. gad\xc4\x81 ieg\xc4\x81d\xc4\x81ta banka Helsingin osakepankki (HOP), kas dibin\xc4\x81ta 1913. gad\xc4\x81 un bija Somijas tre\xc5\xa1\xc4\x81 liel\xc4\x81k\xc4\x81 banka. Viens no ilg\xc4\x81k bankas izpilddirektora amat\xc4\x81 biju\xc5\xa1\xc4\x81m person\xc4\x81m bija Mika T\xc4\xabvola (no 1970. l\xc4\xabdz 1989. gadam)._NEWLINE_1992. gad\xc4\x81 banka tika reorganiz\xc4\x93ta: izveidots m\xc4\x81tes uz\xc5\x86\xc4\x93mums Unitas un Union Bank of Finland p\xc4\x81rd\xc4\x93v\xc4\x93ta par Suomen Yhdyspankki. Turpm\xc4\x81k bir\xc5\xbe\xc4\x81 tika kot\xc4\x93tas Unitas akcijas Suomen Yhdyspankki kapit\xc4\x81lda\xc4\xbcu viet\xc4\x81. 1990. gadu s\xc4\x81kum\xc4\x81, kad Somij\xc4\x81 bija recesija, bankrot\xc4\x93ja kr\xc4\x81jbanka Suomen S\xc3\xa4\xc3\xa4st\xc3\xb6pannki, un t\xc4\x81s oper\xc4\x81cijas 1993. gad\xc4\x81 p\xc4\x81r\xc5\x86\xc4\x93ma Suomen Yhdyspankki un Kansallis-Osake-Pankki (KOP)._NEWLINE_1995. gad\xc4\x81 Suomen Yhdyspankki m\xc4\x81tes uz\xc5\x86\xc4\x93mums Unitas apvienoj\xc4\x81s ar Kansallis-Osake-Pankki, izveidojot banku Merita Pankki. 1997. gad\xc4\x81 Merita apvienoj\xc4\x81s ar Zviedrijas Nordbanken, izveidojot banku MeritaNordbanken. Savuk\xc4\x81rt tai 2000. gad\xc4\x81 pievienotas D\xc4\x81nijas Unibank un Norv\xc4\x93\xc4\xa3ijas Christiania Bank og Kreditkasse. 2001. gad\xc4\x81 apvienot\xc4\x81s bankas nosaukums main\xc4\xabts uz Nordea.'